Informácia o priebehu a výsledkoch 8. zasadnutia Zmiešanej komisie pre ekonomickú a obchodnú spoluprácu medzi Slovenskou republikou a Indickou republikou
 dňa 25. februára 2015 v Dillí
V dňa 25. februára 2015 sa v Dillí uskutočnilo 8. zasadnutie Zmiešanej komisie 
pre ekonomickú a obchodnú spoluprácu medzi Slovenskou republikou a Indickou republikou (ďalej len „Komisia“). Zasadnutie sa konalo v súlade s článkom III Dohody o hospodárskej spolupráci medzi Ministerstvom hospodárstva Slovenskej republiky a Ministerstvom obchodu a priemyslu Indickej republiky zo dňa 10. 12. 2004, ako aj so závermi zo 7. zasadnutia Komisie konaného v Bratislave v dňoch 11. a 12. júla 2013.
Predsedom slovenskej časti Komisie bol generálny riaditeľ sekcie priemyslu a obchodu Ministerstva hospodárstva Slovenskej republiky p. Peter Osvald a predsedom indickej časti bol generálny riaditeľ sekcie obchodu Ministerstva obchodu a priemyslu Indickej republiky p. Dammu Ravi.
[bookmark: _GoBack]	Z hľadiska hodnoty obchodnej výmeny možno Indickú republiku (ďalej len „IR“) zaradiť k najdôležitejším mimoeurópskym obchodným partnerom SR. India je v rámci ázijského kontinentu naším štvrtým najvýznamnejším obchodným partnerom (po Číne, Kórejskej republike a Japonsku). Vzájomná obchodná výmena dosahuje hodnotu                  cca 250 mil. €.
	Súčasná ekonomická sila Indie a jej rastúci význam a vplyv v medzinárodno-politickom meradle sa stávajú rozhodujúcim impulzom pre urýchlenie investičných a podnikateľských aktivít na oboch stranách. India sa svojim ekonomických rastom zaradila k popredným rýchlo rastúcim ekonomikám na svete a je dôležitým hráčom aj v rámci skupiny BRICS.

	Hlavný význam Indie pre SR spočíva v ekonomickej príťažlivosti a v možnosti odbytu slovenských výrobkov na rozsiahlom a vysoko-absorbčnom, avšak čoraz náročnejšom indickom trhu. India je v súčasnosti zdrojom tradičných surovín, ale v posledných rokoch
aj špičkových technológií, inovácií a investícií.

Súčasťou 8. zasadnutia Komisie bolo podnikateľské fórum, ako aj B2B rokovania slovenských a indických podnikateľov. Na slovenskej strane podujatie zorganizovala Slovenská agentúra pre rozvoj investícií a obchodu (SARIO) v spolupráci s Konfederáciou indického priemyslu (CII) a ZÚ SR v Dillí. 
Pracovná časť 8. zasadnutia Komisie 
Zasadnutie Komisie, ktorého sa zúčastnila aj podnikateľská časť slovenskej delegácie, sa uskutočnilo formou rokovaní v rámci jednej centrálnej expertnej skupiny a plenárneho zasadnutia. Expertná skupina bola tematicky zameraná na 18 okruhov: bilaterálne ekonomická a obchodné vzťahy, finančný sektor, s akcentom na problematiku vykonávania stávajúcej dohody o zabránení dvojitému zdaneniu, ekonomická spolupráca, malé a stredné podnikanie (MSP), spolupráca v oblasti životného prostredia s dôrazom na riadenie odpadového hospodárstva, veda a technika, energetika, spolupráca v obrannom priemysle, poľnohospodárstvo, zavlažovacie systémy a vodné zdroje, štandardizácia, metrológia a skúšobníctvo, turistika, spolupráca v kultúrnej oblasti, textilný priemysel, farmaceutický priemysel a zdravotníctvo, spolupráca v sektore železničnej dopravy, automobilový priemysel a dodávky náhradných dielov, ťažké strojárenstvo a možnosti investovania, konzulárne záležitosti – vízová procedúra, revízia existujúcej zmluvnej základe a spolupráca podnikateľskej sféry – B2B kontakty a zapojenie podnikateľov a súkromnej sféry do nastávajúcich zasadnutí Komisie a ich príprav.

	Napriek skutočnosti, že štatistické údaje vo vývoji vzájomnej obchodnej výmeny zaznamenávajú v ostatných rokoch rastúce hodnoty a pozitívny vývojový trend (vzájomná obchodná výmena osciluje v rozmedzí 240 – 250 mil. €, no saldo obchodnej výmeny je pre Slovensko trvalo pasívne a prehlbuje sa),  je dôležité vziať do úvahy aj ďalšie aspekty našej obchodnej spolupráce, ako je napríklad komoditná štruktúra slovenského vývozu do Indie, kde viac ako 70% tvoria výrobky nadnárodných spoločností pôsobiacich v SR. S takýmto stavom nemôžeme byť spokojní. Za tohto stavu sa stáva diverzifikácia komoditnej štruktúry slovenského exportu nielen do Indie nanajvýš aktuálnou.
Práve z  tohto dôvodu sa rokovania expertnej skupiny viedli s akcentom na širokú spoluprácu v ekonomickej oblasti zahrňujúcu obchod, priemysel, poľnohospodárstvo, energetiku, ako aj na spoluprácu v takých sektoroch, ktoré výraznou mierou ovplyvňujú jej rozvoj -  spolupráca vo finančnom  a bankovom sektore, ako aj v skúšobníctve a normotvorbe. Jej ďalšiemu rozvoju jednoznačne prispeje aj skoré uzatvorenie memoránd o porozumení týkajúcich sa spolupráce v oblasti MSP, spolupráce železníc a tiež spolupráce v normotvorbe a skúšobníctve medzi relevantnými partnermi na oboch stranách.
Cieľom ekonomickej a obchodnej spolupráce v týchto sektoroch ekonomiky je práve úsilie hľadať nové možnosti, ako aj nové komodity, ktoré by rozšírili existujúcu skladbu tovarového koša vzájomného obchodu a otvorili cestu investorom.
V tomto kontexte sa javí ako potrebné nadviazať na tradíciu. Výrobky bývalého Československa boli v Indii vždy stotožňované s prívlastkom vysokej kvality a spoľahlivosti a je len na nástupníckych štátoch – ČR a SR, ako budú v tejto úspešnej tradícii pokračovať. Perspektívnymi sú predovšetkým dodávky výrobkov strojárenského priemyslu pre energetiku, ťažbu surovín a rúd, chemickú výrobu, poľnohospodárstvo a  výrobu potravín. Tradičnou je tiež spolupráca v oblasti obranného priemyslu.

V nasledujúcich rokoch bude v Indii čoraz väčší dopyt po technológiách a výrobkoch spojených s ochranou životného prostredia a vodným hospodárstvom. Pôjde o tzv. zelené technológie používané vo všetkých oblastiach hospodárstva. Tu sa vytvára priestor aj pre slovenské firmy pôsobiace v oblasti ochrany vôd a riadenia vodného hospodárstva, ako aj firmy  zaoberajúce sa ochranou životného prostredia. Treba mať na zreteli skutočnosť, že indický trh sa stáva čoraz viac náročnejším pre všetky druhy výrobkov, najmä pokiaľ ide o ich kvalitu.

To, čo je však v našich hospodárskych vzťahoch mimoriadne dôležité, je potreba zintenzívniť záujem a rokovania medzi podnikateľskými subjektmi našich krajín a hlavne dosiahnuť reálne výsledky týchto rokovaní vo forme konkrétnych a najmä realizovaných projektov,  vytvorených spoločných podnikov a pracovných miest.  
Vzhľadom na to, že ostatné zasadnutie Komisie sa konalo v júli 2013 a SR, rovnako ako aj India zaznamenali za uplynulé obdobie úspešný hospodársky rast, vedúci delegácií 
P. Osvald a D. Ravi sa navzájom informovali o dosiahnutých výsledkoch, ako aj o súčasnom stave národných ekonomík v kontexte celosvetového ekonomického diania. Obaja konštatovali, že napriek pozitívnemu trendu vzájomnej hospodárskej a obchodnej spolupráce a jej rastu, vzájomná obchodná výmena zaostáva za existujúcim potenciálom na oboch stranách.
Vedúci slovenskej časti delegácie v tejto súvislosti ocenil doterajšiu všestrannú spoluprácu medzi SR a Indiou a jej stúpajúcu úroveň. Súčasne však zdôraznil potrebu väčšej vyváženosti  vzájomnej obchodnej výmeny, a to formou využívania nových prostriedkov a metód spolupráce (napr. transfer technológie a know – how v oblasti výroby, obchodu a služieb).
Závery z rokovania expertov

1. Spolupráca v obchodnej, ekonomickej a finančnej oblasti


Na zasadnutí expertov pre obchod, ekonomické a finančné záležitosti bola konštatovaná potreba ďalšieho rozvoja bilaterálnych ekonomických a obchodných vzťahov cestou posilňovania dialógu a povýšenie spolupráce o záležitosti obojstranného záujmu. 

Obojstranne bolo konštatovaná potreba organizovať v budúcnosti zasadnutia zmiešanej komisie v regulárnych intervaloch, najlepšie jedenkrát ročne za účasti zástupcov súkromného sektora oboch krajín.

Bola dosiahnutá zhoda a súčasne obe strany zdôraznili potrebu revitalizácie činnosti „Obchodnej rady“ a  pravidelnej realizácie „Business Fóra“ striedavo v partnerských krajinách s cieľom vybudovať priame kontakty medzi podnikateľmi oboch krajín, ktoré prispejú k posilneniu bilaterálneho obchodu a k rozšíreniu investičných možností. 

Zástupcovia oboch strán súhlasili s potrebou a koncentráciu úsilia na diverzifikáciu komodít „tovarového koša“, ktoré sú v súčasnosti medzi našimi krajinami obchodované. K dosiahnutiu tohto cieľa by mala prispieť aj aktívna účasť podnikateľov na špecializovaných výstavách a veľtrhoch organizovaných v partnerských krajinách.

Indická strana informovala o súčasných iniciatívach zameraných na zvýšenie investičných aktivít krajiny pod názvom „Ease of Doing Business“ and „Make in India“. Cieľom projektu „Make in India“ je vytvoriť z krajiny globálnu výrobnú základňu. Ide o aktivitu, ktorá sa má stať hnacou silou pre rast inovácií, zvýšenie úrovne pracovných zručností, ochrany práv duševného vlastníctva a vybudovania prvotriednej výrobnej infraštruktúry. V tejto súvislosti indická strana uvíta účasť slovenských firiem a spoločností na tomto projekte.

Obojstranne bola odsúhlasená potreba zlepšenia spolupráce medzi národnými organizáciami na podporu obchodu a podnikateľskými zväzmi oboch krajín.  Majúc na zreteli tento cieľ, obe strany budú podporovať a aktivizovať činnosť podnikateľských rád, ktoré pracujú pod patronátom národných obchodných a priemyselných komôr (Federácia indických obchodných a priemyselných komôr a Slovenská obchodná a priemyselná komora).

Zástupcovia oboch strán zhodnotili súčasnú ekonomickú situácia vo svojich krajinách a vyjadrili potrebu ďalšieho posilňovania ekonomickej spolupráce. Zhodnotili tiež vzájomnú ekonomickú spoluprácu v ostatných rokoch, pričom bolo obojstranne konštatované, že napriek dosiahnutému pokroku a pozitívnym výsledkom (hodnotový rast obchodnej výmeny) neboli nateraz využité všetky možnosti a potenciál, ktorými krajiny disponujú. Obe strany potvrdili potrebu naďalej pokračovať vo výmene podnikateľských delegácií, ktoré zohrávajú dôležitú úlohu v rozvoji bilaterálnych obchodných vzťahov a B2B kontaktoch.

Potreba výmeny aktuálnych informácii týkajúcich sa podnikateľského prostredia je pre ďalší rozvoj obchodných vzťahov nevyhnutná. Za týmto účelom budú obe strany iniciovať spoluprácu v tejto oblasti medzi národnými agentúrami pre rozvoj obchodu a investícií na zmluvnom základe. 

Zástupcovia oboch strán rokovali aj o otázkach spolupráce vo finančnom sektore s cieľom hľadať nové prístupy a prostriedky pre podporu obchodnej spolupráce. Za týmto účelom a s cieľom odstrániť určité nezrovnalosti týkajúce sa výkladu platnosti Dohody o zabránení dvojitému zdaneniu medzi ČSSR a Indiou (podpísaná 27. januára 1986 v Dillí. SR, ako nástupnícka krajina do nej sukcesovala), obe strany sa zhodli na potrebe ukončenia negociačného procesu expertov ministerstiev financií SR a Indie a na potrebe uzatvorenia novej dohody o zabránení dvojitému zdaneniu.

S cieľom iniciovať spoluprácu medzi Export–Import Bank of India a EXIMBANKOU SR bola v roku 2004 uzatvorená dohoda o spolupráci oboch inštitúcií. Na základe tejto dohody obe inštitúcie podporujú obchodnú výmenu medzi SR a Indiou na základe poskytovania úverových programov zahrňujúcich priame poskytovanie úverov a ich poistenie.

V úsilí o zlepšenie spolupráce, využívanie nových metód a prostriedkov pre podporu bilaterálneho obchodu medzi SR a Indiou, Export Credit Guarantee Corporation Ltd. of India a EXIMBANKA SR v októbri 2013 podpísali dohodu o spolupráci. Dohoda si kladie za cieľ podporu rastu ekonomickej spolupráce medzi oboma krajinami, ako aj priamu podporu obchodných a investičných aktivít medzi SR a Indiou.

1. Ekonomická spolupráca,  rozvoj infraštruktúry pre rýchlo rastúce mestá v Indii, voda a riadenie vodného hospodárstva

	Indická strana informovala, že vláda Indickej republiky vyhlásila ambiciózny plán výstavby 100 nových miest. Na realizáciu tohto plánu budú potrebné rozsiahle finančné zdroje a technologická spolupráca. V tejto súvislosti indická strana ponúka možnosť participácie slovenských firiem a spoločností na tomto projekte.

	V súvislosti s výstavbou nových miest sa riadenie odpadového a vodného hospodárstva stáva aktuálnou výzvou. Indická strana si je vedomá, že budovanie rozsiahleho systému odpadového a vodného hospodárstva si vyžiada rozsiahle finančné a technologické zdroje. Obe strany vyjadrili ochotu spolupracovať v oblasti projektov zameraných na ochranu podzemných vôd, integrovaného systému riadenia rozvoja vodných zdrojov a ich ochrany, ako aj zásobovania obyvateľstva kvalitnou pitnou vodou. Priestor možnej spolupráce sa rovnako vytvára v segmente efektívneho využívania odpadovej vody bez negatívnych vplyvov na životné prostredie, eliminácii negatívnych dopadov pri extrémnych hydrologických situáciách ako sú extrémne suchá a povodne. Indická strana vyzýva slovenské spoločnosti, majúce potrebné skúsenosti, spolupracovať s relevantnými indickými inštitúciami v tejto oblasti. Indická strana si je vedomá, že Slovenská republika má skúsenosti z tejto oblasti a disponuje potrebnými technológiami. Na základe týchto poznatkov indická strana pripraví návrh memoranda o porozumení a spolupráci v oblasti riadenia odpadového a vodného hospodárstva a tento predloží slovenskej strane.

3. Veda a technológia, energetika, malé a stredné podnikanie

	Obe stany skonštatovali, že zmluvný rámec pre túto spoluprácu existuje a je založený 
na Dohode o spolupráci vo vede a technológiách, podpísanej dňa 9. októbra 1996. Obojstranne bolo konštatované, že napriek dosiahnutému pokroku v spolupráci v uplynulých rokoch, súčasná úroveň spolupráce zaostáva za možnosťami, ktoré existujú a je potrebná reaktivácia tejto spolupráce. Obe strany vyjadrili ochotu podporiť relevantné inštitúcie v tomto úsilí. Nedostatkom spolupráce je tiež skutočnosť, že v súčasnosti neexistuje žiaden „Program spolupráce“ na 3 ročné obdobie a spolupráca je latentná. V tejto súvislosti indická strana požiadala slovenskú stranu o inštruovanie relevantných inštitúcií SR s cieľom zlepšiť súčasný stav.

	Indická strana informovala o nastávajúcej realizácii 2 mega projektov z oblasti energetiky. Konkrétne ide o výstavbu 2 energetických blokov, každý o výkone 400 MV. Energetické projekty sa budú stavať vo zväzových štátoch Odisa a Tamil Nadu, pričom by indická strana uvítala účasť slovenskej republiky na tomto investičnom projekte.

	Obe strany sa zhodli v tom, že existuje priestor pre spoluprácu aj v iných segmentoch energetiky, konkrétne pripadá do úvahy  spolupráca v oblasti obnoviteľných energetických zdrojov a energetickej efektívnosti. Slovenská strana ponúkla svoje skúsenosti a kapacity pri výstavbe, ako aj modernizácii tepelných elektrárni. Súčasne zdôraznila, že v čase bývalého Československa bolo v Indii postavených 5 tepelných elektrární na báze spaľovania uhlia. Ďalší priestor pre spoluprácu v sektore energetiky existuje pri hlbinnej ťažbe uhlia a využití technológie čistenia uhlia. Slovenská technológia je špičková a v praxi overená. Obe strany rovnako vyjadrili ochotu spolupracovať v segmente realizácie menších projektov využívajúcich obnoviteľné zdroje energie vo vidieckych oblastiach Indie, ktoré nateraz nie sú elektrifikované. 

	Relevantné ministerstvá pre riadenie aktivít MSP (MH SR a Ministerstvo mikro, malého a stredného podnikania IR) vyjadrili ochotu uzatvoriť memorandum o spolupráci (MOU) v oblasti mikro, malého a stredného podnikania. Obojstranne sa očakáva, že uzatvorenie memoranda bude prospešné pre obe strany, najmä pokiaľ pôjde o výmenu informácií a skúseností. Indická strana informovala, že proces uzatvorenia MOU je v štádiu finalizácie a memorandum bude skoro pripravené na podpis.

4. Spolupráca v obrannom priemysle

	Zúčastnené strany podali informáciu týkajúcu sa súčasného stavu obranného priemyslu a indikovali svoj záujem o ďalšiu spoluprácu v obrannom priemysle a v predaji jeho výrobkov na tretích trhoch. Bolo konštatované, že SR má dlhoročnú a úspešnú históriu v zbrojárskej výrobe. Jej výrobky boli dodané do mnohých krajín sveta vrátane Indie. Slovenská strana prezentovala možnosti týkajúce sa zvýšenia tejto spolupráce.

	Následne deklarovala ochotu a pripravenosť participovať na tendroch na dodávky výrobkov a zariadení pre potreby indických ozbrojených síl. Slovenská strana indikovala tiež záujem o spoluprácu v obrannom priemysle formou vytipovania jej nových foriem a prostriedkov.


	
5. Poľnohospodárstvo, zavlažovanie a vodné zdroje

	Obe strany zdôraznili, že v oblasti poľnohospodárstva/zavlažovania a vodohospodárstva existuje značný potenciál tvoriaci priestor pre spoluprácu. S cieľom zlepšiť súčasnú úroveň spolupráce v poľnohospodárskom odvetví a zvýšiť výmenu vedomostí v týchto oblastiach sa obe strany dohodli na začatí spolupráce pri zlepšovaní živočíšnej produkcie a spracovaní primárnych poľnohospodárskych produktov, ako aj v oblasti vodohospodárstva (zavlažovacie a kanalizačné systémy). Obe strany vyjadrili záujem o spoluprácu medzi vysokými školami a výskumno-vývojovými inštitúciami vrátane programov študentských a medzifakultných výmen.


6. Turistický ruch, kultúra a kontakty medzi obyvateľmi

	India deklarovala, že vzájomná turistická výmena je na nízkej úrovni. Zástupcovia indickej strany informovali, že krajina umožnila zahraničným investorom možnosť stať sa 100 % vlastníkom turistických zariadení.  Cestovným kanceláriám na oboch stranách sa odporúča preskúmať možnosti a užšie spolupracovať na zvýšení počtu zájazdov, exkurzií a objemu skupinového cestovného ruchu.

	Obe strany sa dohodli, že preskúmajú možnosti podpory investícií v oblasti hotelierstva  a rozvoja turistickej infraštruktúry, pričom koncentrujú úsilie na výmenu informácií týkajúcich sa príchodov turistov, výmeny skúseností so zariadeniami turistickej infraštruktúry, riadením turistických destinácií, riadením a starostlivosťou o kultúrne pamiatky, vysokohorskej turistiky, organizovania bilaterálnych návštev obchodných delegácií z tohto odvetvia, podpory spoločného podnikania v hotelierstve a turistickej infraštruktúre a účasti na obchodných veľtrhoch a výstavách.


7. Textilný a farmaceutický priemysel, ayurveda a tradičná medicína

	Indická strana uviedla, že textilný priemysel je dôležitý sektor, v ktorom má obchod medzi oboma krajinami v priebehu rokov tendenciu narastať. S cieľom podporiť spoluprácu v textilnom a odevnom priemysle požiadala slovenskú stranu uviesť príslušný slovenský orgán pôsobiaci v tejto oblasti, s ktorým môžu indické spoločnosti a iné orgány rokovať. Slovenská strana môže tiež využiť investičné príležitosti v Indii, a to automatické povoľovanie až 100-ný % vstup priamych zahraničných investícií do textilného sektora a výroby textilných strojov.

	Slovenská strana poznamenala, že Slovenská republika disponuje kapacitami potrebným pre výrobu špeciálnych, najmodernejších technických komponentov v odvetví textilných strojov – ložiská rotora pre „open end“ spriadacie stroje so značným podielom na trhu v Ázii, vrátane indického trhu. Tento potenciál je k dispozícii indickej strane a môže ho využívať.

Obe strany poznamenali, že tento sektor má potenciál pre intenzívnejší bilaterálny obchod. Indická strana informovala o tom, že registračný proces pre generiká je v Slovenskej republike zdĺhavý, a preto negatívne ovplyvňuje indický export. Požiadala slovenskú stranu o pomoc a o prerokovanie tejto témy s príslušnými regulačnými orgánmi SR.

Indická strana ďalej navrhla zintenzívniť spoluprácu medzi Národným farmaceutickým ústavom pre vzdelávanie a výskum IR (NIPER) a Štátnym ústavom pre kontrolu liečiv Slovenskej republiky v oblasti školenia regulátorov liečiv, regulačných štúdií, výmeny technických informácií a spoločných projektov výskumu a vývoja. S cieľom posunúť tento proces ďalej pripravil Národný farmaceutický ústav pre vzdelávanie a výskum (NIPER) návrh Memoranda o porozumení, ktorý prostredníctvom ZÚ SR Dillí zašle slovenskej strane. 


8. Spolupráca v oblasti železníc, automobilového priemyslu a ťažkého priemyslu

Vzhľadom na dynamický rozvoj v oblasti modernizácie železníc v Indii, slovenská strana, na základe bohatých a dlhoročných skúseností slovenských spoločnosti v tejto oblasti, ponúkla spoluprácu v oblasti železničnej dopravy (budovanie železničnej infraštruktúr a jej riadenie, modernizácia, opravy a údržba železničných koľajových vozidiel ...). V oblasti koľajových vozidiel ponúkajú slovenské spoločnosti spoluprácu pri budovaní a modernizácii železničných vozidiel, ako aj v oblasti dodávky kritických železničných súčiastok, vrátane ložísk pre nákladné vozne, osobné vozne a metrá. S cieľom podporiť túto spoluprácu sa pripravuje na podpis Memorandum o porozumení medzi Indickými železnicami a Ministerstvom dopravy, výstavby a regionálneho rozvoja Slovenskej republiky.

Obe strany deklarovali silu postavenie automobilového priemyslu v ekonomikách oboch krajín. Indická strana prejavila záujem o spoluprácu v automobilovom priemysle, ako aj pri dodávkach náhradných dielov. Nakoľko výroba náhradných dielov a súčiastok pre automobilový priemysel sa realizuje prevažne v MSP, práve tento výrobný segment má predpoklady pre spoluprácu spojenú s generovaním nových pracovných miest.  

Na základe vyššie uvedeného, indická strana požiadala slovenskú stranu o poskytnutie kontaktných údajov na priemyselné zväzy a hlavných výrobcov automobilov a automobilových súčiastok za účelom poskytnutia informácií a možnej spolupráce indickými priemyselným asociáciami (SIAM a ACMA).

Zástupca Ministerstva ťažkého priemyslu a štátnych podnikov IR informoval o záujme indickej spoločnosti Heavy Engineering Corporation Limited, Ranchi a PSU vybudovať v Slovenskej republike výrobnú kapacitu týkajúcu sa produkcie výkovkov a odliatkov.


9. Ostatné záležitosti

V ostatnom obe strany prerokovali záležitosti týkajúce sa vízovej problematiky, B2B spolupráce, spolupráce v oblasti normotvorby, metrológie a skúšobníctva a rokovali tiež o stave zmluvnej základne medzi SR a IR.

Obe strany poukázali na dôležitosť uľahčenia procesu vzájomných návštev (spojeného s vydávaním víz) za účelom podpory bilaterálneho obchodu, investícií a turistického ruchu prostredníctvom transparentných a jednoduchých postupov, pomocou ktorých sa v krátkej a primeranej dobe vydajú víza v súlade so schengenským acquis, a to na obojstrannom základe v rámci vnútroštátnej legislatívy. 

Obojstranne bol deklarovaný záujem na pravidelných zasadnutiach Spoločného indicko-slovenského obchodného výboru. Väčšia spolupráca medzi obchodnou komorou a priemyselnými asociáciami na oboch stranách podporí bilaterálny obchod a ekonomickú spoluprácu. Obe strany sa dohodli na pravidelných stretnutiach Spoločného obchodného výboru.

Slovenská a indická strana oznámili, že príprava Memoranda o porozumení týkajúceho sa spolupráce v oblasti štandardizácie a posudzovania zhody medzi BIS a SOSMT je v konečnom štádiu negociácií. Obe strany vyjadrili súhlas s podpisom tohto Memoranda o porozumení čo najskôr.

Slovenská strana informovala indickú stranu o potrebe prehodnotiť všetky existujúce bilaterálne zmluvy. Proces ich revízie nateraz nebol realizovaný. Slovenská strana navrhla dohodnúť stretnutia a rokovania na odbornej úrovni medzi odbormi medzinárodného práva relevantných ministerstiev počas druhého polroka 2015 v Slovenskej republike alebo v Indii.


Mediálne ohlasy
Správy o konaní 8. zasadnutia Komisie, podnikateľskom fóre a následných B2B rokovaniach slovenských a indických podnikateľov boli publikované na stránkach Ministerstva hospodárstva SR, Ministerstva zahraničných vecí a európskych záležitostí SR a agentúry SARIO.
Závery
1. 8. zasadnutie Komisie a rokovania s indickými partnermi splnili svoj hlavný cieľ, ktorým je podpora rozvoja bilaterálnej ekonomickej spolupráce medzi Slovenskou republikou a Indickou republikou s dôrazom na realizáciu konkrétnych a vzájomne výhodných spoločných slovensko-indických záujmov a  projektov.
1. Účasť slovenských podnikateľských subjektov na podujatí a ich aktívny prístup k rokovaniam potvrdili vysoký záujem o spoluprácu s indickými partnermi, ako aj snahu o širší prienik v danej relácii.
3. O konkrétnych výstupoch a záveroch z rokovania 8. zasadnutia Komisie, popísaných v texte, informovať relevantné slovenské rezorty a inštitúcie.
4. Na základe požiadaviek indickej strany osloviť príslušné slovenské inštitúcie so žiadosťou o prehodnotenie ich oprávnenosti a zaujatie stanoviska. Stanovisko indickej strane zasielať prostredníctvom ZÚ SR v Dillí.







